Illum, wara l-Jum Internazzjonali tal-Foresti, il-Kummissjoni ppubblikat linji gwida ġodda biex tagħmilha eħfef li nifhmu l-prevenzjoni tan-nirien fil-foresti mill-art u r-risponsi effettivi. Dawn jindikaw għadd ta' miżuri ta' prevenzjoni li jistgħu jitwettqu b'governanza, bi ppjanar, u b'ġestjoni tal-foresti, u jispjegaw kif l-Istati Membri tal-UE jistgħu jiksbu finanzjament tal-UE għal reżiljenza kontra n-nirien fil-foresti u jaħdmu flimkien fil-livell tal-UE. Il-foresti huma meħtieġa għal regolazzjoni tal-bijodiversità, tal-klima u tal-ilma, għall-provvista tal-ikel, tal-mediċini u tal-materjali, għas-sekwestru u l-ħżin tal-karbonju, għall-istabbilizzazzjoni tal-ħamrija, u għat-tisfija tal-arja u tal-ilma. Irridu nipprovdu protezzjoni, restawr u ġestjoni sostenibbli tal-foresti għax dawn huma vitali għal ħajjitna u għall-għajxien tagħna. Fl-aħħar snin żdied l-impatt tan-nirien fil-foresti fuq in-nies u fuq in-natura. Il-gwida l-ġdida tistħarreġ il-fatturi interkonnessi li qed jikkawżaw din iż-żieda u tagħti ħarsa ġenerali lejn il-prinċipji eżistenti u l-esperjenzi dwar il-ġestjoni tal-pajsaġġi, tal-foresti u tal-imsaġar li jistgħu jsalvaw il-ħajjiet. Il-Patt Ekoloġiku Ewropew ħabbar Strateġija ġdida tal-UE għall-Foresti għall-2021 biex jiżgura tisġir effettiv, u l-preservazzjoni u r-restawr tal-foresti fl-Ewropa. Din se tgħin biex jonqsu l-inċidenza u l-firxa tan-nirien fil-foresti. Anki l-Istrateġija tal-UE għall-Bijodiversità għall-2030 għandha l-għan li tikkontribwixxi biex l-UE u l-Istati Membri tagħha jkunu attrezzati biżżejjed ħalli jipprevjenu u jirrispondu għal nirien kbar fil-foresti, li jistgħu jeqirdu serjament il-bijodiversità tal-foresti. L-Istrateġija l-ġdida tal-UE dwar l-Adattament għat-Tibdil fil-Klima tisħaq fuq il-ħtieġa li tiżdied ir-reżiljenza tal-foresti u tinkludi bosta azzjonijiet li jappoġġaw dan l-objettiv. It-tibdil fil-klima diġà qed jagħmel ħsara diretta u indiretta lill-foresti tal-Ewropa, permezz ta' nirien, nixfiet, u tifqigħat bla preċedent tal-ħanfus tal-qxur tas-siġar. U aktarx li dawn l-impatti se jiżdiedu fil-futur. Ir-riskji ta' nirien fil-foresti jistgħu jittaffew b'suċċess permezz ta' ġestjoni u ppjanar aħjar tal-użu tal-art. Ir-riskji ta' nirien fil-foresti jistgħu jittaffew jekk titqies il-ġestjoni tal-art biex ikun żgurat li l-istruttura, il-kompożizzjoni u l-użu tal-foresti, tal-imsaġar u ta' pajsaġġi oħra tal-veġetazzjoni jipprovdu aktar reżistenza u reżiljenza kontra n-nirien fil-foresti. Barra minn hekk, irridu nipprovdu informazzjoni u għarfien liċ-ċittadini dwar in-nirien fil-foresti. Il-Kummissjoni Ewropea talloka finanzjament għal dawn l-azzjonijiet edukattivi u tiffaċilita l-kooperazzjoni u l-koordinazzjoni tar-risponsi konġunti. Minbarra dawn, iċ-Ċentru Konġunt tar-Riċerka (JRC) tal-Kummissjoni ħoloq profili tal-pajjiżi permezz tas-Sistema Globali ta' Informazzjoni dwar in-Nirien fil-Foresti (GWIS) biex jappoġġa l-ġestjoni tan-nirien fil-foresti u jonqsu r-riskji ta' diżastri madwar id-dinja, b'mod partikolari fl-Amerka Latina u fil-Karibew (LAC). Din il-ħidma hi parti mill-approċċ komprensiv tal-UE li jappoġġa l-konservazzjoni u l-iżvilupp sostenibbli tal-foresti tal-Amażonja. Bħalissa hemm aktar minn 50 programm tal-UE dwar din il-prijorità reġjonali, u anki l-baġit il-ġdid għal Ewropa Globali se jkopri strateġija speċifika għall-Amażonja, ikkoordinata mal-Istati Membri tal-UE. Reazzjonijiet tal-Membri tal-Kulleġġ Il-Viċi President Eżekuttiv għall-Patt Ekoloġiku Ewropew Frans Timmermans qal: “Is-siġar hu element importanti biex jirnexxilna negħlbu l-kriżijiet tal-klima u tal-bijodiversità. Is-siġar isaffu l-arja, idellu l-bliet tagħna u jieħdu s-CO2. Il-bniedem diġà qed jagħmel pressjoni kbira fuq il-foresti tad-dinja, u n-nirien fil-foresti huma theddida addizzjonali. Ir-riskju ta' nirien fil-foresti kompla jiggrava b'żidiet fit-temperaturi u b'aktar nixfiet, u għalhekk neħtieġu aktar protezzjoni b'saħħitha tal-foresti, prevenzjoni aħjar u risponsi aktar malajr.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “L-ekosistemi tal-foresti jilqgħu 80 % tal-pjanti u tal-annimali terrestri magħrufa tad-dinja, u l-qerda tagħhom tpoġġina lkoll f'riskju. In-nirien fil-foresti qed isiru theddida dejjem aktar għall-foresti u għall-bnedmin. F'dan il-kuntest ġdid, il-prevenzjoni u l-kooperazzjoni huma l-aktar għodod importanti tagħna. Konvint li dawn il-linji gwida jistgħu jipprovdu rispons aktar effettiv u benefiċċji importanti għan-nies u għan-natura li tant niddependu fuqha.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “In-nirien fil-foresti jħallu konsegwenzi katastrofiċi fuq l-ambjent u fuq in-nies. Il-profili tal-pajjiżi li fassal iċ-Ċentru Konġunt għar-Riċerka se jgħinu fil-valutazzjoni tar-riskji u fil-mitigazzjoni ta' dan il-periklu. Dan jixhed li x-xjenza tista' tgħinna nħarsu u ntejbu l-kwalità ta' ħajjitna u tal-pjaneta tagħna.” Il-Kummissarju għall-Ġestjoni tal-Kriżijiet, Janez Lenarčič qal: “Fl-aħħar snin, in-nirien fir-reġjun tal-Amażonja u madwar id-dinja kkaġunaw qerda mingħajr preċedent. Għalhekk, is-Sistema Globali ta' Informazzjoni dwar in-Nirien fil-Foresti hi kruċjali biex ikollna informazzjoni dwar il-periklu ta' nirien u dwar iż-żoni meqruda bin-nar madwar id-dinja. L-għodod tal-monitoraġġ, bħas-Sistema Globali ta' Informazzjoni dwar in-Nirien fil-Foresti, jgħinu lill-Kummissjoni tikseb l-informazzjoni kollha meħtieġa biex tikkoordina r-rispons tal-UE u tħares il-ħajjiet, l-għajxien u l-ambjent.” Il-Kummissarju għas-Sħubijiet Internazzjonali, Jutta Urpilainen qalet: “Lesti biex naħdmu ma' sħabna favur prevenzjoni aktar effettiva tan-nirien fil-foresti. Dan l-isforz jeħtieġ il-qsim tal-għarfien dwar tekniki ta' ġestjoni sostenibbli tal-foresti, li jkunu adattati għall-ħtiġijiet lokali, u dwar ir-restawr tal-foresti. Il-foresti madwar id-dinja huma indispensabbli għall-bijodiversità, għall-klima u għalina l-bnedmin; jeħtieġ nirrispettaw u nipproteġu l-ekosistemi li tant niddependu fuqhom, anki fejn jidħlu impjiegi u għajxien. Permezz tal-Patt Ekoloġiku, għandna l-għan li niżguraw il-preservazzjoni ta' foresti b'saħħithom għall-ġenerazzjonijiet ta' għada.” Kuntest Fl-aħħar snin, in-nirien fil-foresti ħallew impatt enormi fuq il-kapital naturali, fuq l-ekonomija u fuq il-poplu tal-Ewropa, minn kull naħa. Il-kawżi ta' dawn ix-xejriet riċenti huma kumplessi u jinkludu t-tibdil fil-klima, bidliet fil-ġestjoni tal-art, ċerti xejriet soċjali fosthom l-abbandun rurali u l-espansjoni urbana, bidliet fit-tradizzjonijiet kulturali u fl-imġiba tad-divertiment, kif ukoll prattiki dgħajfin ta' ġestjoni tan-nirien. Għadd ta' xenarji ġodda tat-tibdil fil-klima madwar id-dinja qed juru wkoll żieda potenzjali fl-okkorrenza tal-hekk imsejħa “nirien katastrofiċi”, jiġifieri nirien fil-foresti li jkunu qalila wisq biex jingħelbu. Bħala rispons għal dawn ix-xejriet allarmanti, jeħtieġ tingħata aktar attenzjoni lill-prattiki ta' prevenzjoni tan-nirien mill-art bħala parti mill-ġestjoni integrata tan-nirien. Il-profili tal-pajjiżi tal-JRC jagħtuna informazzjoni dwar il-firxa ġeografika tan-nirien fil-foresti, taż-żoni maħruqa, u tal-emissjonijiet, u jivvalutaw ir-reġimi tan-nirien fil-foresti u l-impatti fil-livell ta' pajjiż u ta' subpajjiż madwar id-dinja. B'hekk tkun tista' ssir valutazzjoni dinjija tar-riskju tan-nirien fil-foresti u tal-mitigazzjoni tal-effetti tagħhom fuq id-degradazzjoni tal-art, id-deforestazzjoni, jew l-emissjonijiet minn ħruq tal-bijomassa. Is-Sistema Globali ta' Informazzjoni dwar in-Nirien fil-Foresti hi msejsa fuq is-Sistema Ewropea ta' Informazzjoni dwar in-Nirien fil-Foresti ta' Copernicus, u qed tkompli tiġi żviluppata mal-Grupp dwar l-Osservazzjonijiet tad-Dinja u mal-Amministrazzjoni Nazzjonali tal-Ajrunawtika u l-Ispazju (NASA) tal-Istati Uniti, b'kooperazzjoni mill-qrib man-Nazzjonijiet Uniti. Is-servizzi tal-GWIS jikkontribwixxu wkoll biex jintlaħqu l-Għanijiet tal-Iżvilupp Sostenibbli tan-Nazzjonijiet Uniti. Għal aktar informazzjoni Konsultazzjoni pubblika dwar l-Istrateġija l-ġdida tal-UE għall-Foresti Il-paġna web tal-UE dwar il-Foresti Iċ-Ċentru ta' Koordinazzjoni tar-Reazzjoni f'każ ta' Emerġenza Is-Sistema Ewropea ta' Informazzjoni dwar in-Nirien fil-Foresti (EFFIS) Copernicus Video u ritratti ta' foresti